ചില നേതാക്കള് പണം വാങ്ങി, മാറി വോട്ട് ചെയ്തു, സ്ഥാനാര്ത്ഥിത്വത്തിനായി ചരടുവലികള് നടത്തി: സിപിഎം അവലോകന റിപ്പോര്ട്ട് തിരുവനന്തപുരം : കഴിഞ്ഞ നിയമസഭാ തെരഞ്ഞെടുപ്പ് ഘടകകക്ഷി സ്ഥാനാര്ത്ഥികളില് നിന്ന് ചില നേതാക്കള് പണം വാങ്ങിയെന്ന് സിപിഎമ്മിന്റെ തെരഞ്ഞെടുപ്പ് അവലോകന റിപ്പോര്ട്ട്. പാര്ട്ടി രീതിയില് നിന്ന് നേതാക്കള് വ്യതിചലിച്ചതായി റിപ്പോര്ട്ടില് ചൂണ്ടിക്കാട്ടുന്നു. ഘടകകക്ഷി സ്ഥാനാര്ത്ഥികള് മത്സരിക്കുന്ന സ്ഥലങ്ങളില് തെരഞ്ഞെടുപ്പ് ആവശ്യത്തിന് അവരില് നിന്ന് പണം വാങ്ങുന്നത് പാര്ട്ടി രീതിയല്ലെന്നും ഇത്തരം സംഭവങ്ങള് നടന്ന ജില്ലകളില് പരിശോധിച്ച് തിരുത്തണമെന്നും റിപ്പോര്ട്ടില് പറയുന്നു. ഘടകകക്ഷി സ്ഥാനാര്ത്ഥികള് മത്സരിക്കുന്ന ഇടങ്ങളില് ചില പാര്ട്ടി നേതാക്കള് നേരിട്ട് പണം വാങ്ങി എന്ന് അവലോകന റിപ്പോര്ട്ടില് പരയുന്നു. സിപിഎം നേതാക്കള് ഘടകകക്ഷി പാര്ട്ടികളുടെ കൈയില് നിന്ന് നേരിട്ട് പണം വാങ്ങുന്നു എന്ന ആരോപണത്തെ ശരിവെക്കുന്നതാണ് അവലോകന റിപ്പോര്ട്ട്. ഇത് പാര്ട്ടി തുടരുന്ന ശൈലിയുടെ ലംഘനമാണെന്നും റിപ്പോര്ട്ടിലുണ്ട്. ചില സ്ഥലങ്ങളില് പാര്ട്ടി സ്ഥാനാര്ത്ഥിയെ തോല്പ്പിക്കാന് മാറി വോട്ട് ചെയ്ത സംഭവങ്ങളും ഉണ്ടായെന്നും ഇത് തിരുത്തപ്പെടണമെന്നും റിപ്പോര്ട്ട് ചൂണ്ടിക്കാട്ടുന്നു സ്ഥാനാര്ത്ഥി നിര്ണ്ണയത്തിന് മുമ്ബ് തന്നെ സമൂഹ മാധ്യമങ്ങള് വഴി വ്യക്തികളെ തേജോവധം ചെയ്യുന്ന പ്രചരണ ശൈലിയുണ്ട്. ചിലയിടങ്ങളില് ബൂര്ഷ്വാ പാര്ട്ടികളെ പോലെ സ്ഥാനാര്ത്ഥിയാകാന് വേണ്ടി മുന്കൂര് പ്രവര്ത്തനങ്ങളും ചരടുവലികളും നടത്തുന്ന ചിലരും പാര്ട്ടിയിലുണ്ട്. സ്ഥാനാര്ത്ഥിത്വം ലഭിക്കാന് മതനേതാക്കളെ കൊണ്ട് ശുപാര്ശ ചെയ്യിക്കുന്നവരും പാര്ട്ടിയില് ഉണ്ട് എന്നും റിപ്പോര്ട്ടില് വിമര്ശനമുണ്ട്. പൊന്നാനിയിലും കുറ്റ്യാടിയിലും നടന്ന സംഭവങ്ങള് പാര്ട്ടിക്ക് അവമതിപ്പുണ്ടാക്കി. മാധ്യമങ്ങളും എതിരാളികളും പാര്ട്ടിക്കെതിരെ ഈ സംഭവത്തെ ഉപയോഗിച്ചു. കുറ്റ്യാടിയില് മോഹനന് മാസ്റ്ററുടെ കുടുംബത്തിന് എതിരെ വരെ പരാമര്ശങ്ങളുണ്ടായി. ഇത്തരം കാര്യങ്ങള് തിരുത്തപ്പെടേണ്ടതാണെന്ന് അവലോകന റിപ്പോര്ട്ടില് പറയുന്നു.